***Pteroloma*** er en artsfattig slekt av sumpbiller. Underfamiliene Agyrtinae og Necrophilinae ligner på åtselbiller men kan skilles fra disse på at dekkvingene mangler lengderibber. Videre er de skinnende blanke mens de fleste åtselbiller er mer eller mindre matte. Underfamilien skogsumpbiller, som har lange, trådformede antenner og lange bein, kan ligne sterkt på enkelte løpebiller – selv erfarne entomologer blir gjerne lurt første gang de kommer i kontakt med disse billene. Én art, *Pteroloma forsstromii*, finnes i Norge.

Utseende
--------

Middelsstore biller, forholdsvis brede og flate, blanke. **Hodet** er fremstikkende og godt synlig ovenfra. Antennene er forholdsvis lange, trådformede uten en tydelig avsatt kølle. Brystskjoldet (pronotum) er bredere enn langt, forholdsvis lite (mye smalere enn dekkvingene) hos skogsumpbiller, nesten så bredt som dekkvingene hos de andre to underfamiliene. Dekkvingene er brede, blanke, hver med ni punktstriper, men uten opphøyde ribber. Beina er lange og slanke. Larvene er pølseformede, med to ganske lange børster på det bakerste leddet, og ganske korte bein. Artene i denne slekten ligner overflatisk sterkt på løpebiller i gruppen Lebiini og forveksles lett me disse.

Levevis
-------

Lite synes være kjent om biologien til disse billene, som lever i tempererte områder på den nordlige halvkulen. De finnes helst på litt fuktige steder i skog. De voksne billene finnes ved råtnende organisk materiale av ulike slag, og det er trolig at larvene også lever der. De lange beina tyder på at de er gode løpere.

Systematisk inndeling
---------------------

**Treliste**
* Ordenen biller, **Coleoptera**
	+ Underordenen Polyphaga
		- Overfamilien åtsel- og rovbiller, **Staphylinoidea**
			* Familien **sumpbiller, Agyrtidae**
				+ Underfamilien skogsumpbiller, **Pterolominae**
					- Slekten ***Pteroloma*** Gyllenhal, 1827
						* ***Pteroloma altaicum*** Nikolajev, 1989 – Russland
						* ***Pteroloma forsstromii*** (Gyllenhal, 1810) – eneste art funnet i Norge
						* ***Pteroloma koebelei*** Van Dyke, 1928
						* ***Pteroloma kurosawai*** Nishikawa, 2002
						* ***Pteroloma nebrioides*** Brown, 1933 – Nord-Amerika
						* ***Pteroloma nigromontanum*** Lafer, 2002
						* ***Pteroloma plutenkoi*** (Růžička & J.Schneider, 1995)
						* ***Pteroloma rufovittatum*** (Nakane, 1955)
						* ***Pteroloma sibiricum*** Szekessy, 1935 – Russland

Referanser
----------

1. 1 2  «Artsdatabankens artsopplysninger». Artsdatabanken. 29. august 2020. Besøkt 29. august 2020.

Kilder
------

* Coleoptera, Agyrtidae i Tree of life
* *Pteroloma* på GBIF

Eksterne lenker
---------------

* (en) *Pteroloma* i Encyclopedia of Life Rediger på Wikidata

* (en) *Pteroloma* i Global Biodiversity Information Facility Rediger på Wikidata

* (no) *Pteroloma* hos Artsdatabanken Rediger på Wikidata

* (sv) *Pteroloma* hos Dyntaxa Rediger på Wikidata

* (en) *Pteroloma* hos Fossilworks Rediger på Wikidata

* (en) *Pteroloma* hos ITIS Rediger på Wikidata

* (en) *Pteroloma* hos NCBI Rediger på Wikidata

* (en) *Kategori:Pteroloma* – bilder, video eller lyd på Wikimedia Commons Rediger på Wikidata

* *Pteroloma* – detaljert informasjon på Wikispecies Rediger på Wikidata